**Мотиви към Проект за изменение и допълнение на Наредба** **за провеждане на търгове и публично оповестени конкурси за предоставяне под наем и разпореждане с общинско имущество**

На основание чл. 21, ал. 2 от Закона за местното самоуправление и местната администрация, чл. 26, ал. 2 от Закона за нормативните актове и във връзка с чл. 77 от АПК, предоставяме на вниманието на жителите на община Хитрино в регламентирания 30-дневен срок, считано от 16.02.2024 год. за разглеждане, обсъждане, представяне на становища, предложения за изменение, допълнение, и възражения по проект за изменение на Наредба за провеждане на търгове и публично оповестени конкурси за предоставяне под наем и разпореждане с общинско имущество на община Хитрино, като такива могат да бъдат предоставяни в деловодството на общинска администрация – Хитрино, или по електронна поща на e-mail: kmet@hitrino.bg.

**МОТИВИ:**

**І. Причини, които налагат приемането на Наредба за изменение на Наредба за провеждане на търгове и публично оповестени конкурси за предоставяне под наем и разпореждане с общинско имущество на община Хитрино:**

Приемането на измененията в сега действащата Наредба за провеждане на търгове и публично оповестени конкурси за предоставяне под наем и разпореждане с общинско имущество, произтича от констатирани непълноти и неясноти в нормата на чл.19 от същата, които следва да бъдат преодолени чрез нейното изменение.

**ІІ. Цели, които се поставят:**

Проектът има за цел да създаде яснота в процедурата по сключване на договор и прекратяване на тръжната процедура по отношение на участници, които не са класирани на първо място в резултат на проведен търг.

**ІІІ. Очаквани резултати:**

Чрез прилагането на измененията на Наредбата ще се избегнат евентуални спорове, в т.ч. съдебни такива, като последица от проведени търгове.

**ІV. Финансови средства, необходими за прилагането на Наредбата за изменение и допълнение на Наредба за провеждане на търгове и публично оповестени конкурси за предоставяне под наем и разпореждане с общинско имущество**

Прилагането на новите текстове на Наредбата не е свързано с разходване на допълнителни финансови средства от бюджета на Общината.

**V. Анализ на съответствието с правото на Европейския съюз.**

Тенденциите в местното самоуправление и местната администрация са най-концентрирано изразени в Европейската Харта за местното самоуправление. Тази харта е документа подчертаващ необходимостта от отчитането в правните актове на всички особености на местните структури с оглед задоволяването на потребностите на населението по места чрез ефективно местно самоуправление. Доколкото настоящият проект на Наредба за изменение на Наредба за провеждане на търгове и публично оповестени конкурси за предоставяне под наем и разпореждане с общинско имущество, е с предмет на подзаконов нормативен акт, който подлежи на издаване на основание чл. 21, ал. 2 от Закона за местното самоуправление и местната администрация от Общински съвет като орган на местното самоуправление, то приложими са разпоредбите на Европейската Харта за местно самоуправление, и предлаганият проект за изменение и допълнение на Наредбата не противоречи на норми от по-висока йерархия и на европейското законодателство.

**Приложение:** Проект за изменение на Наредба за провеждане на търгове и публично оповестени конкурси за предоставяне под наем и разпореждане с общинско имущество